સર્વિસ ટેક્સની આવક વધારવા રેડિયો ટેક્સી અને ઓનલાઇન જાહેરાતોને પણ સર્વિસ ટેક્સની જાળ હેઠળ લવાઇ છે. સંરક્ષણ અને વીમા ક્ષેત્રે સંપૂર્ણ ભારતીય સંચાલન અને અંકુશ સાથે એફડીઆઇ મર્યાદા વધારીને ૪૯ ટકા કરાઇ છે. ખાતર સબસિડીની તેમ જ સશસ્ત્ર દળો માટેના મૂડીખર્ચની વધુ ફાળવણી સાથે બજેટમાં બિનયોજનાકીય ખર્ચ ૧૨,૧૯,૮૯૨ કરોડ અંદાજવામાં આવ્યો છે. ખર્ચનો કુલ અંદાજ ૧૭,૯૪,૮૯૨ કરોડ છે જ્યારે ૧૩,૬૪,૫૨૪ કરોડની કુલ કરપ્રાપ્તિ અંદાજવામાં આવી છે, જેમાં કેન્દ્રનો હિસ્સો ૯,૭૭,૨૫૮ કરોડ રહેશે. ચાલુ નાણાકીય વર્ષ માટે બિન-કર આવકો ૨,૧૨,૫૦૫ કરોડ અને ઋણ સિવાયની મૂડીપ્રાપ્તિ ૭૩,૯૫૨ કરોડ રહેશે. બજેટમાં રાજકોષીય ખાધ ચાલુ નાણાકીય વર્ષ માટે જીડીપીના ૪.૧ ટકા, ૨૦૧૫-૧૬માં ૩.૬ ટકા અને ૨૦૧૬-૧૭માં ૩ ટકા અંદાજવામાં આવી હતી.